Høring - Endringer i helse- og omsorgstjenesteloven (styrket pårørendestøtte)

**CP-foreningen mener at:**

* Forslaget om ny pliktbestemmelse § 3-6 i helse- og omsorgstjenesteloven for å tydeliggjøre kommunens ansvar overfor pårørende støttes
* Kommunen bør ha plikt til å legge til rette for samarbeid med pårørende som utfører omfattende omsorgsoppgaver
* Kommunens ansvar for å gi informasjon, opplæring og veiledning bør ikke være avgrenset til de som har særlig tyngende omsorgsarbeid
* Omsorgsstønaden bør være skattepliktig og pensjonsgivende inntekt
* Omsorgsstønad må rettighetsfestes, og nasjonale retningslinjer må sikre lik tilgang til ordningen.
* Det må innføres en felles minstesats for omsorgsstønad

CP-foreningen er enig i at kommunens ansvar overfor pårørende bør tydeliggjøres. En ny bestemmelse i helse- og omsorgstjenesteloven som foreslått ved ny § 3-6 støttes, med tilsvarende oppheving av dagens § 3-2 første ledd nummer 6 bokstav d.

CP-foreningen mener at kommunens ansvar og plikt, bør tydeliggjøres enda mer.

Det er fint at informasjon og støtte til familiene, avlastning og omsorgslønn står i en sammenheng.

CP-foreningen ser fram til at kommunene kommer i tettere dialog med disse familiene og tar hensyn til foreldrenes kunnskap og erfaring, samtidig som de kan veilede og støtte i forbindelse med tilbud til familiene.

CP-foreningen er også positiv til en mer fleksibel avlastningsordning. Det er alt for mange steder i dag at det eneste tilbudet er plass i en avlastningsbolig. Dette passer ikke alle barn og familier. Samtidig mener CP-foreningen at alle familier som har behov for avlastning vil ha behov for minimum 2 ukers avlastning i løpet av skoleferien. For familier som har barn som trenger pleie, tilsyn og assistanse i lek og aktiviteter er ferietid en merbelastning. Det er derfor viktig å få minst to uker fri i løpet av sommeren.

Med vennlig hilsen

Eva Buschmann

Generalsekretær